Taakspan ondersoek lughawe-rooftog; Sabric ontstoke | Maroela Media
'n Taakspan is saamgestel om die rooftog te ondersoek wat by OR Tambo Internasionale Lughawe plaasgevind het, het die Valke Woensdag gesê.
'n Groep gewapende mans, waarvan sommige in polisie-uniforms geklee was, het met 'n gemerkte SAPD Toyota-bakkie en 'n wit Mercedes Benz gery. Hulle het veiligheidspersoneel met vuurwapens gedreig en na die aanloopbaan beweeg waar hulle 'n houer oopgebreek het wat die buitelandse valuta bevat het, het die Valke gesê.
Maroela Media het vroeër berig die rooftog het omstreeks 19:45 plaasgevind. Dit het net 'n paar minute lank geduur en geen skote is gevuur nie.
"Die verdagtes het met 27 pakkies vol buitelandse valuta in 'n onbekende rigting gevlug."
Die polisie kon nie mediaberigte bevestig dat meer as R24 miljoen gesteel is nie.
Lede van misdaadintelligensie en die Gautengse oorlogkamer is deel van die taakspan.
Lt.genl. Mthandazo Ntlemeza, hoof van die Valke, het 'n beroep op die publiek gedoen om ondersoekbeamptes by te staan met enige inligting oor die "vreemde rooftog". "Dit is 'n ernstige saak en die Valke sal geen steen onaangeroer laat om die waarheid oop te vlek na dié vreemde rooftog nie. Ons wil nie in hierdie stadium spekuleer nie, maar ons is vol vertroue dat die persone aangekeer sal word," het hy gesê. "Die lughawe is 'n nasionale sleutelpunt en veiligheid is van absolute belang. Ons doen 'n beroep op die publiek om enige inligting aan ons te verskaf wat die ondersoek kan ondersteun."
Intussen het die Suid-Afrikaanse bankrisiko-inligtingsentrum (Sabric) gesê hy is ontstoke oor die multimiljoen rand se rooftog.
Kalyani Pillay, uitvoerende hoof van Sabric, het gesê dit is duidelik dat die rooftog uitgevoer is met akkurate inligting. "Dit vererger die reeds benarde situasie van aanvalle op kontant-in-transito-voertuie en -personeel," het sy gesê. "Die astrantheid van die misdadigers en die gemak waarmee toegang bekom is tot só 'n veilige deel, is 'n groot kommer vir ons."
Sabric is 'n nie-winsgewende maatskappy wat deur Suid-Afrikaanse banke opgerig is om die bankbedryf te ondersteun om misdaad te bestry.
Sabric het in 2016 nasionaal altesaam 269 kontant-in-transito-voorvalle aangeteken, in vergelyking met 249 voorvalle in 2015. Daar was reeds 57 voorvalle in 2017.
"Ons weet die sindikate wat hierdie misdade pleeg is gewoonlik baie vaardig en georganiseerd. Ons vertrou dat wetstoepassers vinnig 'n deurbraak sal maak in hul ondersoek."
Nuwe vakbondfederasie verwerp voorgestelde minimumloon
Hoekom klink dit vir my daar is weer n haas wat daar ruik. Nasionale sleutelpunt. Was die Guptas nie ook laas op so n punt nie. Nou wonder ek wie se geld dit is. Ek vra maar net.
Laat mens wonder … dat dit so maklik verloop het
Kriminele lag die gereg en instellings uit. Hulle weet dat hul korrupte en onbevoegde amptenare kan omkoop.
Die voorval is n geweldige verleentheid vir SA.
Miskien is hierdie mense van die VVIP wat spesiale toegang het op OR soos die Puttas, dit le nog helder in my geheue van al die miljoene wat hulle uit geneem het maar niemand a steen (edel) aangeroer het nie.